
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un sabiedrību par iegādātiem apaviem.
No lietas materiāliem izriet, ka patērētājs 2025. gada 6. aprīlī sabiedrības veikalā iegādājās Asics zīmola skriešanas apavus par 53,00 EUR. Mazāk nekā gada laikā patērētājs konstatēja būtiskus defektus – abiem apaviem vienā un tajā pašā vietā audumā apavu priekšpusē un sānu daļā izveidojās caurumi, kas padarīja apavus nelietojamus. Patērētājs norādīja, ka apavi tika lietoti atbilstoši paredzētajam mērķim – sportam. 2025. gada 7. septembrī patērētājs vērsās pie sabiedrības ar prasību par preces neatbilstības novēršanu, lūdzot apmainīt preci vai atmaksāt par to samaksāto naudas summu. Sabiedrība rakstveidā atteicās apmierināt prasību, norādot, ka konstatētie bojājumi radušies mehāniskas berzes un nolietojuma rezultātā un nav uzskatāmi par ražošanas defektu. Patērētājs lūdz atcelt līgumu un atmaksāt par apaviem samaksāto naudas summu.
Sabiedrība lietā ir sniegusi skaidrojumu, norādot, ka pēc apavu vizuālās pārbaudes ražošanas vai kvalitātes defekti netika konstatēti, bet caurumi materiāla sānu daļā esot radušies berzes un mehāniskas iedarbības rezultātā, iespējams, nepiemērota apavu modeļa vai lietošanas īpatnību dēļ. Sabiedrība uzsvēra, ka sūdzības tiek izvērtētas atbilstoši tās izstrādātiem defektu vērtēšanas kritērijiem, un paziņoja, ka nepiekrīt patērētāja prasībai par preces maiņu vai naudas atmaksu.
Komisija, izvērtējot lietā esošos materiālus, iesniegtās fotogrāfijas, secina, ka norādītais defekts – caurumi abos apavu puspāros ir izveidojušies ilgākā laika periodā. Komisija norāda, ka patērētājam, jau konstatējot pirmās pazīmes, būtu vajadzējis vērsties pie sabiedrības, nevis sagaidīt, ka izveidosies šādi caurumi. 
Novērtējot apavu vizuālo stāvokli, secina, ka caurumi veidojušies patērētāja pēdas, gaitas īpatnību dēļ. No gaitas ir atkarīgs, kurā vietā un cik spēcīgi locīsies audums, kas šajā gadījumā sakrīt ar materiālu savienojumu vietu, kur ir vislielākā slodze apaviem. Visticamāk ir izvēlēti apavi ar neatbilstošu pacēlumu, kas veicināja izdiluma rašanos.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem. No minētā secināms, ka sabiedrība ir atbildīga par apavu neatbilstību līguma noteikumiem, ražošanas defektiem, bet tā nav atbildīga par defektiem, kas radušies mehāniskas iedarbības rezultātā, ja izvēlēti neatbilstoši apavi.
No lietā esošajiem dokumentiem secināms, ka iegādātie apavi bija līguma noteikumiem atbilstoši, bet defekti radās, jo apavi nebija piemēroti pēdas un gaitas īpatnībām.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo daļu

nolemj:

noraidīt patērētāja prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

